Elf SA soldate in DRK skuldig bevind ná aanrandingArgieffoto Die Suid-Afrikaanse Nasionale Weermag het Maandag bevestig elf soldate is in die Demokratiese Republiek van die Kongo skuldig bevind op aanklag van die aanranding van ŉ 17-jarige seun. Die SANW het gesê dit is ŉ waterskeidingsaak in ŉ militêre hof. Altesaam 16 lede van die mag se ingrypingsbrigade (FIB) van Operasie Mistral in die DRK is vir die eerste keer aangekla onder die Wet op die Voorkoming en Bestryding van Marteling. “Van die oorspronklike 16 beskuldigdes is 11 skuldig bevind. Vyf van die beskuldigdes is vrygespreek,” het die SANW in ŉ verklaring gesê. “Alhoewel nie een van die beskuldigdes skuldig bevind is op aanklag dat hulle die Wet oortree het nie, is hulle skuldig bevind op aanklag van aanranding. Hierdie saak baan die weg vir toekomstige toepassing van die wet.” Die voorval het in Januarie vanjaar plaasgevind. “Drie Suid-Afrikaanse soldate het ŉ Kongolese 17-jarige tiener aangekeer. Hy is daarvan verdink dat hy plastiekdromme en -emmers van die Suid-Afrikaanse soldate gesteel het. Hulle het hom na die weermagbasis geneem waar hy aangerand is. Hy het geringe beserings opgedoen.”